題葉英州清白亭
作者：曾丰
朝代：宋

paragraphs: 一元之氣天得清，推爲覆幬萬物生。
四時之氣秋得白，推爲揫歛萬物成。
清白爲德蓋如此，我公何獨取于水。
水生于天落于秋，妙與萬物爲終始。
公家清白世所無，俸餘僅有數卷書。
歸與宴坐故溪上，此心洞與溪水俱。
取譬于水公之迹，胸中公固有虛室。
清白一自虛中出，清至表表白畫畫。
上少能容下多嫉，更居以濁守以黑，始與造化相出入。